ግንቦት 20 ዜጎች በሀገር ግንባታ በንቃትና በባለቤትነት የሚሳተፉበትን እድል ፈጥሯል-ጠቅላይ ሚኒስትር
የግንቦት 20 ድል "ያለፉትን ስርዓቶች ስፍር ቁጥር የሌላቸው የዴሞክራሲ፣ የሰላምና የልማት ችግሮችን በመፍታት ዜጎች በሀገር ግንባታ ሂደት በንቃትና በባለቤትነት የሚሳተፉበትን እድል" መክፈቱን የኢፌዴሪ ጠቅላይ ሚኒስትር ኃይለማርያም ደሳለኝ ገለጹ ፡፡26ኛው የግንቦት 20 የድል በዓል በሀገር ዓቀፍ ደረጃ ትናንት በሚሊኒየም አዳራሽ ተከብሯል፡፡ጠቅላይ ሚኒስትሩ በበዓሉ ላይ እንደገለጹት ከድሉ ማግስት ጀምሮ የሀገሪቱ ዜጎች የተጎናጸፉት የሀገሪቱን ጸጋ በግልና በጋራ የማልማት መብት ምርታማነታቸው በከፍተኛ ሁኔታ እንዲጨምር አድርጓል፡፡በመስዋዕትነት የተገኘውን ድል ወደ ተግባር የመነዘረው ልማታዊና ዴሞክራሲያዊ መንግስት የህዝቦችን ያልተገደበ ተሳትፎ በማስተባበርና በመምራት ፈጣን፣ተከታታይና ፍትሃዊነት ላይ የተመሰረተ ልማት በማረጋገጥ ላይ መሆኑንም ነው ጠቅላይ ሚኒስትሩ ያመለከቱት ፡፡  በዚህም ሀገሪቱን በዓለም ትታወቅበት ከነበረበት የረሃብና ቸነፈር ታሪክ  ብሩህ ተስፋ ያላት የፈጣን እድገት ተምሳሌት ማድረግ ተችሏል ነው ያሉት ጠቅላይ ሚኒስትር ኃይለማርያም፡፡ጠቅላይ ሚኒስትሩ  እንዳብራሩት ህዝቡ በየአካባቢው ባካሔደው ጸረ ድህነት ዘመቻና በሀገር ዓቀፍ ደረጃ በተደረገው ርብርብ የተመዘገበው ልማት የዜጎችን ህይወት ከመቀየር አልፎ የሀገሪቱን ተቀባይነትና ተደማጭነትም ወደ ተሻለ ደረጃ አሸጋግሮታል፡፡የተመዘገበው እድገት የዜጎችን ህይወት ከማሻሻሉም በተጨማሪ ሁሉም ህዝቦች ሀገሪቱ የምታመነጨውን ሃብት በግልጽና ፍትሃዊ ቀመር የሚከፋፈሉበት፣  የትኛውም ህዝብ የበይ ተመልካች የማይሆንበት እንዲሁም በየአካባቢው ያለውን ጸጋ በራሱ አቅም የሚያለማበትና የሚጠቀምበት ስርዓት ተግባራዊ መደረጉንም ጠቅላይ ሚኒስትሩ ተናግረዋል፡፡የእኩልነትና ፍትሃዊ ተጠቃሚነት ስርዓቱ “በየትኛውም መንገድ ለአድልዎ በር የማይከፍት፣ ሁሉም ተግባሮቻችን በግልጽነትና በተጠያቂነት መርህ ላይ እንዲመሰረቱ” ማድረጉንም  ጠቅላይ ሚኒስትር ኃይለማርያም ገልጸዋል፡፡በተለይ ሀገሪቱ በዘረጋችው የአረንጓዴ ልማት ስትራቴጂና ባስመዘገበችው ስኬት የአፍሪካ ድምጽ ለመሆን መብቃቷም የግንቦት 20 ትሩፋት መሆኑን ጠቅላይ ሚኒስትር ሃይለማርያም ተናግረዋል፡፡ባለፉት 26 ዓመታት ሀገሪቱ በሰላም፣ በልማትና በዴሞክራሲያዊ ስርዓት ግንባታ ያስመዘገበቻቸው ስኬቶች ተጨባጭ ለውጥ ቢያመጡም የኪራይ ሰብሳቢነት አመለካከትና ተግባራት ጉዞውን አስቸጋሪ አድርገውት መቆየታቸውን አስታውሰው፣ በኪራይ ሰብሳቢነት አመለካከትና ተግባሩ ላይ የሚደረገው ትግል ተጠናክሮ እንደሚቀጥል አረጋግጠዋል -(ኢዜአ) ፡፡